Postarea de pe Facebook a unei tinere din România a stârnit o adevărată dezbatere pe internet și s-a viralizat rapid în spațiul online. Mesajul a fost scris luni seara, iar marți a fost distribuit de zeci de ori și a strâns sute de comentarii.

Foto: captură Facebook/Ivanna Rava

Ivanna Ravac este absolventă de actorie și DJ, potrivit paginii personale de Facebook. Tânăra se afla în zona Piața Unirii din București, atunci când iubitul ei „a aruncat chiștocul pe jos și am purces unde aveam treabă”.

Oprit de polițiști, bărbatul le-a cerut să îi arate un coș de gunoi în zonă și i-a întrebat dacă a fost amendată fiecare persoană care a aruncat pe jos. Femeia scrie că în zonă era un „covor” de chiștoace.

Polițiștii l-au amendat pe tânăr pentru gestul său, așa cum arată Ivanna Ravac pe Facebook: „Domnii s-au enervat că boyfriendul „le-a răspuns” (!) și i-au dat amendă. 2000 de lei”.

Pe de altă parte, cazul nu este unul singular. www.digi24.ro scria în urmă cu o săptămână că patru persoane, surprinse de poliţiştii locali din Râmnicu Vâlcea când au aruncat pe stradă chiştoace de ţigări şi coji de seminţe, au fost amendate cu câte 2.000 de lei fiecare.

Ivanna Ravac argumentează, însă, că amenda este prea mare și disproporționată în comparație cu gestul făcut de iubitul ei: „2000 de lei e salariul minim pe economie. E chiria pe o lună la un apartament de patru camere. Și ăla a fost un chiștoc, nu un car de bălegar”.

Pe Facebook, părerile oamenilor sunt împărțite: dacă unii îi dau dreptate tinerei, alții sunt de părere că numai în acest fel pot fi convinși românii să nu mai arunce pe jos.

Tânăra a cerut și un sfat despre cum ar trebui să procedeze în această situație, după ce iubitul ei a primit acasă amenda.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Redăm în continuare întreagul mesaj al Ivannei Ravac, așa cum a fost el postată pe Facebook: „Băieți, am și eu o problemă: fusei săptămâna trecută cu boyfriendul prin Unirii, am fumat o țigară la metrou, omul a aruncat chiștocul pe jos și am purces unde aveam treabă. La două secunde după ce ne-am mișcat din loc, doi domni polițiști în civil l-au oprit pe boyfriend și l-au întrebat dacă știe cât e amenda pentru aruncat pe jos. El a zis că nu și a întrebat dacă 1. e pe undeva scrumieră/coș de gunoi și nu vede el, 2. s-a dat amendă pentru fiecare chiștoc din covorul de pe jos. Domnii s-au enervat că boyfriendul „le-a răspuns” (!) și i-au dat amendă. 2000 de lei.

Acuma știu că nu e frumos să arunci pe jos, că țară europeană, că de-aia nu putem să avem lucruri frumoase, pentru că încă există țărani de-ăștia ca mine și ca boyfriend care își sting țigările pe jos. Însă 2000 de lei e salariul minim pe economie. E chiria pe o lună la un apartament de patru camere. Și ăla a fost un chiștoc, nu un car de bălegar.

Boyfriendul a primit amenda acasă acum câteva zile. Fiincă am lipsit amândoi la orele de educație juridică de la școală (oh, wait, nu există așa ceva...), vă rog pe voi ăștia care aveți habar să mă ajutați cu un „cum se procedează în situațiile de genul ăsta”. Nu mă înțelegeți greșit, nu încearcă nimeni să fugă de responsabilitate sau să fenteze sistemul. Însă, așa cum am mai zis, 2000 de lei sunt 2000 de lei și un chiștoc e un nenorocit de chiștoc!

Chiar dacă n-aveți habar, dați totuși un share, poate ne puneți în legătură cu cineva care are. Ăla care mă ajută primește un moment de liniște în onoarea lui în live-ul de săptămâna asta. Mersi!”.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

La postarea de pe Facebook a dat share și jurnalistul Lucian Mîndruță, care are și un mesaj pentru tânără: „Ivanna are o problema: prietenul a aruncat un chiștoc pe jos și a fost amendat cu 2.000 de lei. I se pare prea mult. Și caută un avocat. Să-i găsim unul? Sau să-i căutam, eu știu, un implant cu bun simț, poate înțelege ceva din asta?”.